TAMNOZELENI KRUGOVI

Nekad su seljaci ručno kosili livade. Sijeno im je trebalo za stoku. Prvo su ga rastepli, a onda prigrnuli na hrpe i slagali tzv. kupce. Jedan od radnika, koji nije imao doma, ostao je spavati pokraj kupaca. Gazda mu je ostavio večeru i rekao mu da čuva sijeno, a ostali će doći ujutro s doručkom da zajedno dovrše posao.

Bila je vruća ljetna noć, nebo obasuto zvijezdama. Mladić je začuo djevojački smijeh. Zabezeknut i očaran vidio je puno vila koje su se obasjane svjetlošću spuštale na zemlju. Imale su lijepe sjajne lepršave haljine. Spustile su se u puno krugova na pokošenu livadu. Plesale su u krugu sve brže i brže i nisu se zaustavljale dok god jedna vila nije pala. U nekim krugovima sve su vile pale, dok u drugim nijedna nije pala. Kad se razdanilo, vile su samo odlepršale.

Seljaci nisu vjerovali mladiću. Kad im je pokazao krugove kojih prije nije bilo, povjerovali su mu. Poslije su vidjeli da ujesen na tim krugovima rastu gljive. Na krugovima gdje su vile pale rasle su paprenjače, a tamo gdje nisu pale, rasle su mrazovke.

 Narodnu priču zapisao Gabrijel Đurišević, 7. razred